
Comisia pentru muncă şi protecţie socială 



Nr.27/176/24 aprilie 2003
RAPORT

asupra propunerii legislative pentru completarea art.205 (1) lit.a) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea art.205 (1) lit.a) din Codul Muncii, trimisă cu adresa nr.139 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea lit.a) a alin.(1) al art.205 din Legea nr.53/2003 - Codul Muncii.

Comisia propune Plenului respingerea propunerii legislative din următoarele considerente:

1. Având în vedere că, potrivit prevederilor art.213 din Codul Muncii, întreaga activitate de ucenicie la locul de muncă, precum şi modul de încheiere şi de executare a contractului de ucenicie la locul de muncă vor fi reglementate prin lege specială, soluţia propusă nu poate fi reţinută, întrucât, prin natura sa, textul propus se înscrie în obiectul acestei legi speciale de aplicare a prevederilor referitoare la contractul de muncă.
2. De asemenea, soluţia preconizată nu are în vedere dispoziţiile capitolului II al Titlului IV, respectiv al art.159 alin.(2), potrivit cărora angajatorul nu poate negocia salarii de bază prin contractul individual de muncă sub salariul de bază minim brut pe ţară, iar potrivit alin.(3) al aceluiaşi articol, angajatorul este obligat să garanteze în plată un salariu brut lunar cel puţin egal cu salariul de bază minim brut pe ţară.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 aprilie 2003, Comisia propune respingerea acesteia cu 13 voturi pentru şi 3 voturi împotrivă.

